
Προς 

τις Ελεγκτικές Εταιρείες
[με την παράκληση να ενημερώσετε
σχετικά τoυς Ορκωτούς Ελεγκτές Λογιστές σας]
Θέματα:
α. Επάρκεια συστήματος εσωτερικού ελέγχου σε έναν οργανισμό.


β. Υπεύθυνα πρόσωπα. 



Σε εκτέλεση της υπ’ αριθμ. ΣΤ΄23/2/24.2.2010 απόφασης του Εποπτικού Συμβουλίου σας διαβιβάζουμε τη γνώμη του Επιστημονικού Συμβουλίου αναφορικά με την εκτίμηση της επάρκειας συστήματος εσωτερικού ελέγχου σε έναν οργανισμό και τα υπεύθυνα πρόσωπα , η οποία έχει ως εξής:

Θέμα (α)

α. Αναφορικά με την εκτίμηση της επάρκειας συστήματος εσωτερικού ελέγχου,  προτείνεται να γνωστοποιηθούν στις ελεγκτικές εταιρείες τα εξής : 

«Η διενέργεια ελεγκτικού έργου προκειμένου να δοθεί γνώμη περί της «επάρκειας του συστήματος εσωτερικού ελέγχου» σε έναν οργανισμό, είναι ένα θέμα για το οποίο πρέπει να ανατρέξουμε τόσο στην ισχύουσα Νομοθεσία όσο και στα ειδικά επαγγελματικά πρότυπα (1. Διεθνή Ελεγκτικά Πρότυπα και 2. Διεθνή Πρότυπα για την Επαγγελματική Εφαρμογή του Εσωτερικού Ελέγχου) καθώς και στις βέλτιστες πρακτικές.

· Ισχύουσα νομοθεσία

Η ισχύουσα νομοθεσία προβλέπει την υποχρεωτική εφαρμογή διατάξεων σχετικά με την οργάνωση και λειτουργία του Εσωτερικού Ελέγχου μόνο για οντότητες δημόσιου ενδιαφέροντος. 

· Ο Ν. 3016 /2002 και συγκεκριμένα τα άρθρα 6, 7 & 8, αναφέρει υποχρεωτικές διατάξεις για τον Eσωτερικό Kανονισμό Λειτουργίας, την Oργάνωση του Εσωτερικού Ελέγχου και τις αρμοδιότητες της Υπηρεσίας Εσωτερικού Ελέγχου για τις ανώνυμες εταιρείες που έχουν εισηγμένες μετοχές ή άλλες κινητές αξίες τους σε οργανωμένη χρηματιστηριακή αγορά που λειτουργεί στην Ελλάδα.  Με τον ανωτέρω Νόμο απέκτησαν υποχρεωτικό χαρακτήρα και ορισμένες από τις βασικές Αρχές Εταιρικής Διακυβέρνησης. 

· Με τον Ν. 3091 /2002, τροποποιήθηκαν κάποια άρθρα του Ν.3016/2002, χωρίς ωστόσο να δοθεί περαιτέρω ανάλυση για τον εφαρμογή του Συστήματος Εσωτερικού Ελέγχου.

· Ο Ν. 3693 /2008 τέλος, αναφέρει διατάξεις οι οποίες περισσότερο αφορούν τη σχέση των Εσωτερικών Ελεγκτών με την Επιτροπή Ελέγχου σε ένα οργανισμό.

· Οριοθέτηση της έννοιας «Σύστημα Εσωτερικού Ελέγχου»

Για την εκτίμηση του σκοπού και της έκτασης της εργασίας ενός ελεγκτή προκειμένου να εκφέρει γνώμη για την «επάρκεια του συστήματος εσωτερικού ελέγχου» θα πρέπει να οριοθετηθούν κάποιες βασικές έννοιες όσον αφορά στον «εσωτερικό έλεγχο.

Σύμφωνα με τα Διεθνή Πρότυπα για την Επαγγελματική Εφαρμογή του Εσωτερικού Ελέγχου, «ο εσωτερικός έλεγχος είναι μία δραστηριότητα ανεξάρτητη και αντικειμενική, διασφαλιστική και συμβουλευτική, σχεδιασμένη να προσθέτει αξία και να βελτιώνει τις λειτουργίες ενός οργανισμού. Βοηθάει τον οργανισμό να πετύχει τους αντικειμενικούς σκοπούς του, υιοθετώντας μία συστηματική, επαγγελματική προσέγγιση στην αξιολόγηση και την βελτίωση της αποτελεσματικότητας, των διαδικασιών διαχείρισης κινδύνων, των συστημάτων εσωτερικού ελέγχου και εταιρικής διακυβέρνησης».

Κάθε οικονομική οντότητα αναπτύσσει και εφαρμόζει εσωτερικές δικλείδες ασφαλείας προκειμένου να διασφαλίσει την ομαλή και αποτελεσματική λειτουργία της. Επίσης, εφαρμόζει εσωτερικές δικλείδες ασφαλείας ώστε να ελαχιστοποιεί τον κίνδυνο μη συμμόρφωσης με τη νομοθεσία. 

Ο όρος «Σύστημα Εσωτερικού Ελέγχου» (Internal Controls System) σε ένα οργανισμό είναι ευρύτερος όρος και περικλείει μεταξύ άλλων και την Υπηρεσία Εσωτερικού Ελέγχου (Internal Audit Activity). Ο εσωτερικός έλεγχος είναι μία συνεχής διαδικασία που υπάρχει ούτως ή άλλως. Η Υπηρεσία Εσωτερικού Ελέγχου θα πρέπει να είναι υπεύθυνη για τη μεθοδική και σωστή λειτουργία, το συντονισμό και την κατεύθυνση των επιμέρους ελέγχων. Οι εσωτερικοί ελεγκτές, για να εκπληρώσουν το ρόλο τους και να παρέχουν αποτελεσματικό έργο προς την Διοίκηση του οργανισμού, πρέπει να είναι στελέχη με ευρύτατο φάσμα γνώσεων και δεξιοτήτων, με ακεραιότητα και αντικειμενικότητα στην εκτέλεση των εργασιών τους και με πολύ καλή γνώση τόσο της επιχείρησης όσο και του περιβάλλοντός της. 

Το Σύστημα Εσωτερικού Ελέγχου είναι μία συνεχής διαδικασία, που τίθεται σε λειτουργία από το Διοικητικό Συμβούλιο του οργανισμού, προκειμένου να επιτευχθούν οι εξής τρεις γενικοί στόχοι:

· Αποτελεσματική και αποδοτική λειτουργία (σε τομείς που αγγίζουν όλο το φάσμα της    

         εσωτερικής οργάνωσης και λειτουργίας του οργανισμού και της σχέσης του με  

        τρίτους). 

· Αξιόπιστη παρουσίαση χρηματοοικονομικών στοιχείων.

· Τήρηση νομοθεσίας και κανονισμών.  

Από τα ανωτέρω προκύπτει ότι η εκτίμηση «της επάρκειας του συστήματος εσωτερικού ελέγχου» είναι μία εργασία με ιδιαίτερα μεγάλη και πολύπλοκη έκταση στο σκοπό της καθώς περικλείει:

· Την αξιολόγηση της αποδοτικότητας και αποτελεσματικότητας του σχεδιασμού (design effectiveness) ενός μεγάλου φάσματος διαδικασιών και δικλίδων ασφαλείας.

· Την αξιολόγηση της αποδοτικότητας της εφαρμογής των δικλίδων ασφαλείας (operating effectiveness), δηλαδή την εξέταση αν λειτουργούν όπως σχεδιάστηκαν.

· Την διαρκή αξιολόγηση της οργάνωσης της Υπηρεσίας Εσωτερικού Ελέγχου και της λειτουργίας της σύμφωνα με τις απαιτήσεις της Νομοθεσίας, τα αντίστοιχα Επαγγελματικά Πρότυπα και τις Διεθνείς Βέλτιστες Πρακτικές.

Εξ’ ορισμού, τυχόν ζητούμενη εκτίμηση για την επάρκεια του συστήματος εσωτερικού ελέγχου ενός οργανισμού, συνεπάγεται και την εξέταση της λειτουργίας του σε σχέση με την αποστολή του η οποία είναι όχι μόνο διασφαλιστική αλλά και συμβουλευτική και σε σχέση πάντα με τους αντικειμενικούς στόχους της Διοίκησης του οργανισμού.

· Σκοπός και περιεχόμενο της εργασίας των Ανεξάρτητων Ελεγκτών των Οικονομικών Καταστάσεων 

Οι εξωτερικοί ελεγκτές των οικονομικών καταστάσεων, έχουν σαφώς πιο περιορισμένο σκοπό ως προς την έκταση των διαδικασιών εσωτερικού ελέγχου. Για την εκτίμηση του κινδύνου ουσιώδους ανακρίβειας των οικονομικών καταστάσεων λόγω απάτης ή λάθους αυτού, ο ελεγκτής «λαμβάνει υπόψη το σύστημα εσωτερικού ελέγχου σχετικά με την κατάρτιση και εύλογη παρουσίαση των οικονομικών καταστάσεων, με σκοπό το σχεδιασμό ελεγκτικών διαδικασιών για τις περιστάσεις και όχι για την έκφραση γνώμης επί της αποτελεσματικότητας του συστήματος εσωτερικού ελέγχου της εταιρίας» (απόσπασμα από το υπόδειγμα της έκθεσης ελέγχου οικονομικών καταστάσεων σύμφωνα με τα Διεθνή Ελεγκτικά Πρότυπα). 

Ο σκοπός του ελεγκτή των Οικονομικών Καταστάσεων δηλαδή, περιορίζεται στις δικλίδες ασφαλείας της εταιρείας που έχουν επίπτωση στην διαδικασία εξαγωγής οικονομικών καταστάσεων και όχι στο σύνολο των διαδικασιών διακυβέρνησης και λειτουργίας της. 
· Συμπέρασμα

Σύμφωνα με τα ανωτέρω, είναι σαφές ότι ο σκοπός της εργασίας του εξωτερικού ελεγκτή των Οικονομικών Καταστάσεων είναι σαφώς πιο περιορισμένος από το περιεχόμενο του σκοπού που κάποιος τρίτος θα μπορούσε να ζητήσει σε σχέση με το γενικότερο «Σύστημα Εσωτερικού Ελέγχου» μίας εταιρείας. 

Για την γενικότερη εξέταση και αξιολόγηση του συστήματος εσωτερικού ελέγχου απαιτείται η γνώση και η εξέταση των γενικότερων στόχων της εταιρείας, των κινδύνων που η Διοίκηση της εταιρείας έχει αναγνωρίσει και των σχετικών διαδικασιών που έχει εγκαταστήσει στις κρίσιμες λειτουργίες της. 

· Πρόταση 

Η ζητούμενη διασφάλιση από τρίτο ότι το Σύστημα Εσωτερικού Ελέγχου ενός οργανισμού είναι επαρκές, είναι ευνόητο ότι έχει ιδιαίτερη σημασία, καθώς συμβάλει στην γενικότερη αξιολόγηση της λειτουργίας του υπό εξέταση οργανισμού και ειδικότερα αν πρόκειται για οντότητα δημοσίου ενδιαφέροντος. 

Για το σκοπό αυτό θα μπορούσε να εκπονηθεί ελεγκτική εργασία που σκοπό θα έχει να αξιολογήσει και να παρέχει πληροφόρηση για συγκεκριμένες περιοχές όπως:

· Την εφαρμογή των απαιτήσεων της Νομοθεσίας όσον αφορά στην οργάνωση και λειτουργία της Υπηρεσίας Εσωτερικού Ελέγχου, της Επιτροπής Ελέγχου και του Διοικητικού Συμβουλίου.    

Την εφαρμογή λοιπών Βέλτιστων Πρακτικών Εταιρικής Διακυβέρνησης, καθώς η ισχύουσα ελληνική νομοθεσία περιορίζεται μόνο σε ένα υποσύνολο αυτών. Για παράδειγμα αναφέρεται η αξιολόγηση των διαδικασιών εντοπισμού, μέτρησης και διαχείρισης κινδύνων και λήψης στρατηγικών αποφάσεων».
Σχετικά με το ανωτέρω θέμα, η θέση του Επιστημονικού Συμβουλίου είναι η εξής:

Α. Βάση για συμπεράσματα

1. Βάσει των Διεθνών Προτύπων Ελέγχου και την επίσημη μέχρι σήμερα μετάφρασή τους που διενεργείται από το Σ.Ο.Ε.Λ. με την εποπτεία της Ε.Λ.Τ.Ε., η οποία (μετάφραση) έχει συμφωνηθεί με το Ινστιτούτο Ελεγκτών της Κύπρου και έχει υιοθετηθεί από την μεταφραστική υπηρεσία της Ευρωπαϊκής Ένωσης, σχετικά με τα αναφερόμενα στο εν λόγω θέμα, υπάρχουν τρεις σαφώς διακεκριμένες έννοιες:

(i) Εσωτερικές Δικλείδες (Internal Controls)

Εσωτερικές Δικλείδες είναι η σειρά ενεργειών που σχεδιάζεται, υλοποιείται και συντηρείται από εκείνους που είναι επιφορτισμένοι με την διακυβέρνηση, τη διοίκηση και από άλλα μέλη του προσωπικού, με σκοπό την παροχή εύλογης διασφάλισης σχετικά με τη επίτευξη των στόχων της οντότητας σε σχέση με την αξιοπιστία της χρηματοοικονομικής αναφοράς, την αποτελεσματικότητα και την αποδοτικότητα των λειτουργιών και τη συμμόρφωση με εφαρμοστέους νόμους και κανονισμούς. Ο όρος «δικλίδες» αναφέρεται σε κάθε πτυχή ενός ή περισσοτέρων συστατικών των εσωτερικών δικλίδων. (The process designed, implemented and maintained by those charged with governance, management and other personnel to provide reasonable assurance about the achievement of an entity’s objectives with regard to reliability of financial reporting, effectiveness and efficiency of operations, and compliance with applicable laws and regulations. The term “controls” refers to any aspect of one or more of the components of internal control).

(ii) Λειτουργία Εσωτερικού Ελέγχου (Internal Audit Function)

Η λειτουργία Εσωτερικού Ελέγχου είναι μια αξιολογική δραστηριότητα που έχει δημιουργηθεί εντός μιας οντότητας ή προσφέρεται ως υπηρεσία προς την οντότητα. Οι λειτουργίες της περιλαμβάνουν, μεταξύ άλλων, την εξέταση, αξιολόγηση και παρακολούθηση της επάρκειας και αποτελεσματικότητας των εσωτερικών δικλίδων. (An appraisal activity established or provided as a service to the entity. Its functions include, amongst other things, examining, evaluating and monitoring the adequacy and effectiveness of internal control).

(iii) Εσωτερικοί Ελεγκτές (Internal auditors)
Εσωτερικοί Ελεγκτές είναι εκείνα τα πρόσωπα που εκτελούν τις δραστηριότητες της λειτουργίας εσωτερικού ελέγχου. Οι εσωτερικοί ελεγκτές μπορεί να ανήκουν σε ένα τμήμα εσωτερικού ελέγχου ή σε μια αντίστοιχη λειτουργία. (Those individuals who perform the activities of the internal audit function. Internal auditors may belong to an internal audit department or equivalent function).

2. Με βάση το Δ.Π.Ε. 610 το οποίο δεν έχει μεταφρασθεί ακόμα, οι σκοποί της Λειτουργίας Εσωτερικού Ελέγχου, περιγράφονται ως εξής:

Objectives of the Internal Audit Function (Ref: Para. 3)

A3. The objectives of internal audit functions vary widely and depend on the size and structure of the entity and the requirements of management and, where applicable, those charged with governance. The activities of the internal audit function may include one or more of the following:

•
Monitoring of internal control. The internal audit function may be assigned specific responsibility for reviewing controls, monitoring their ooperation and recommending improvements thereto.

•
Examination of financial and operating information. The internal audit unction may be assigned to review the means used to identify, measure, classify and report financial and operating information, and to make specific inquiry into individual items, including detailed testing of ttransactions, balances and procedures.

•
Review of operating activities. The internal audit function may be assigned to review the economy, efficiency and effectiveness of ooperating activities, including non-financial activities of an entity.

•
Review of compliance with laws and regulations. The internal audit function may be assigned to review compliance with laws, regulations and other external requirements, and with management policies and directives and other internal requirements.

•
Risk management. The internal audit function may assist the organization by identifying and evaluating significant exposures to risk and contributing to the improvement of risk management and control systems.

•
Governance. The internal audit function may assess the governance process in its accomplishment of objectives on ethics and values, performance management and accountability, communicating risk and control information to appropriate areas of the organization and effectiveness of communication among those charged with governance, external and internal auditors, and management.

3. Με βάση το Δ.Π.Ε. 700, το οποίο δεν έχει μεταφρασθεί ακόμα, ο ελεγκτής, κατά τη διενέργεια  των εκτιμήσεων κινδύνου, εξετάζει τις εσωτερικές δικλίδες που σχετίζονται με την κατάρτιση και εύλογη παρουσίαση των οικονομικών καταστάσεων, με σκοπό το σχεδιασμό κατάλληλων ελεγκτικών διαδικασιών για τις περιστάσεις, αλλά όχι με σκοπό την έκφραση γνώμης επί της αποτελεσματικότητας των εσωτερικών δικλίδων της οντότητας. 

4. Η νομοθεσία της χώρας μπορεί να θεσπίζει για κατηγορίες επιχειρήσεων διατάξεις σχετικά με τα εν λόγω θέματα, οι οποίες με δεδομένο ότι συντάσσονται από μη ειδικούς, ενδεχομένως να μην αντιστοιχίζονται ευθέως με τις ανωτέρω έννοιες και λεκτικό, ενδεχομένως να απαιτούν την ανάληψη από τον ελεγκτή εργασιών και την έκδοση σχετικών εκθέσεων πέραν αυτών που προβλέπονται από τα Δ.Π.Ε. και τα άλλα Πρότυπα βάσει των οποίων διενεργείται ο Έλεγχος και οι Λοιπές Αναθέσεις, ακόμα δε και να δημιουργεί σύγχυση σχετικά με το υπό συζήτηση αντικείμενο, όπως παρατηρείται και στο συγκεκριμένο έγγραφο.

5. Οι μεγάλες και οργανωμένες κυρίως επιχειρήσεις, πέραν των τυχόν οριζομένων από την νομοθεσία, θεσπίζουν Εσωτερικές Δικλίδες και διαθέτουν ή προμηθεύονται εξωτερικά, Λειτουργία Εσωτερικού Ελέγχου και Εσωτερικούς Ελεγκτές, με συγκεκριμένο έργο, σκοπούς, και ευθύνες, σύμφωνα με τις ανάγκες τους.

Β. Συμπέρασμα

Βάσει των ανωτέρω, η γνώμη μας είναι ότι, οποιαδήποτε εργασία αναλαμβάνεται από τον ελεγκτή, πέραν της εξέτασης των εσωτερικών δικλίδων  στα πλαίσια του ελέγχου οικονομικών καταστάσεων, οριοθετείται ως προς το εύρος της με βάση τις ανωτέρω έννοιες, συμφωνείται με τον αναθέτοντα και διενεργείται βάσει των σχετικών προτύπων που ισχύουν για τέτοιου είδους εργασίες. Παράδειγμα τέτοιας εργασίας που αναλαμβάνεται από τον ελεγκτή είναι η  αξιολόγηση της αποτελεσματικότητας των εσωτερικών δικλίδων, που εκτελείται βάσει του προτύπου 3000 «Αssurance Εngagements Οther Τhan Αudits Οr Reviews Οf Ηistorical Financial Ιnformation».

Στα πλαίσια αυτά κρίνεται σκόπιμο να μελετηθούν οι σχετικές διατάξεις της νομοθεσίας που προβλέπουν για  τέτοιου είδους εργασία και να διερευνηθεί αν οι διατάξεις αυτές προέρχονται από συγκεκριμένα κείμενα Ευρωπαϊκών Οδηγιών από τα οποία ενδεχομένως να προκύπτει σαφέστερα το εύρος αυτής, ώστε να οριοθετηθεί η εργασία και να εκπονηθεί το σχετικό υπόδειγμα Έκθεσης.

Θέμα (β)

β.  Αναφορικά με τα υπεύθυνα πρόσωπα, προτείνεται να γνωστοποιηθούν στις ελεγκτικές εταιρείες τα εξής:
«Σε ορισμένες περιπτώσεις έχει ζητηθεί από τις ελεγκτικές εταιρείες να ορισθούν υπεύθυνα πρόσωπα κατά το άρθρο 6 του Ν 3401/2005 σε ενημερωτικά δελτία που εκδίδονται σύμφωνα με τον Ν. 3401/2005 για την αύξηση του μετοχικού κεφαλαίου και την έκδοση νέων μετοχών ανωνύμων εταιρειών εισηγμένων στο ΧΑΑ. Ως δικαιολογητικός λόγος προβάλλεται από τις εταιρείες - εκδότες η/και τους αναδόχους η/και συμβούλους έκδοσης το γεγονός ότι στο ενημερωτικό δελτίο περιλαμβάνονται οι ελεγμένες οικονομικές καταστάσεις μαζί με την έκθεση - πιστοποιητικό ελέγχου του ορκωτού ελεγκτή - λογιστή για προηγούμενες διαχειριστικές περιόδους καθώς και pro-forma οικονομικές καταστάσεις της τρέχουσας χρήσης ελεγμένες κατά τα οριζόμενα ειδικότερα στον Ν. 3401/2005 και τον Κανονισμό (ΕΚ) αριθ. 809/2004 της Επιτροπής της 29ης Απριλίου 2004 (Επίσημη Εφημερίδα της ΕΕ της 30.4.2004  L 149/1 επ.) . Με βάση το γεγονός αυτό οι εταιρείες – εκδότες η/και οι ανάδοχοι η/και σύμβουλοι έκδοσης θεωρούν ότι ο ορκωτός ελεγκτής - λογιστής η/και η ελεγκτική εταιρεία / ελεγκτικό γραφείο στην οποία ανήκει πρέπει να ορισθούν υπεύθυνα πρόσωπα για το τμήμα του ενημερωτικού δελτίου που περιλαμβάνει τα ανωτέρω στοιχεία.

Ο ορισμός όμως του ορκωτού ελεγκτή - λογιστή η/και της ελεγκτικής εταιρείας / ελεγκτικού γραφείου στην οποία ανήκει ως υπεύθυνου προσώπου κατά το άρθρο 6 του Ν. 3401/2005 αφενός μεν εγείρει ζητήματα ανεξαρτησίας και αφετέρου μεταβάλλει την ευθύνη των ορκωτών ελεγκτών - λογιστών και της ελεγκτικής εταιρείας / ελεγκτικού γραφεί.


Το Άρθρο 6 της Οδηγίας 2003/71/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση και την τροποποίηση της οδηγίας 2001/34/ΕΚ (Επίσημη Εφημερίδα αριθ. L 345 της 31/12/2003 σ. 0064 – 0089) ορίζει στην παράγραφο 1 τα εξής:

<Ευθύνη για το ενημερωτικό δελτίο>

1. Τα κράτη μέλη διασφαλίζουν ότι την ευθύνη για τις πληροφορίες που παρέχονται σε ένα ενημερωτικό δελτίο φέρει τουλάχιστον ο εκδότης ή τα διοικητικά, διαχειριστικά ή εποπτικά όργανα του εκδότη, ο προσφέρων ή το πρόσωπο που ζητεί την εισαγωγή προς διαπραγμάτευση σε οργανωμένη αγορά ή ο εγγυητής, ανάλογα με την περίπτωση. Τα υπεύθυνα πρόσωπα πρέπει να προσδιορίζονται σαφώς στο ενημερωτικό δελτίο με το όνομα και την ιδιότητά τους, ή, στην περίπτωση νομικών προσώπων, με την επωνυμία και την καταστατική τους έδρα, ενώ παράλληλα πρέπει να περιλαμβάνονται δηλώσεις των εν λόγω προσώπων με τις οποίες να βεβαιώνεται ότι, καθόσον γνωρίζουν, οι πληροφορίες που περιέχονται στο ενημερωτικό δελτίο είναι σύμφωνες με την πραγματικότητα και δεν υπάρχουν παραλείψεις που να αλλοιώνουν το περιεχόμενο του δελτίου.»

Από την διάταξη αυτή συνάγεται ότι η Οδηγία προσδιορίζει τον ελάχιστο αριθμό ατόμων που πρέπει να έχουν την ευθύνη , αλλά συγχρόνως προσδιορίζοντας τις ιδιότητές τους καθιστά σαφές ότι πρόκειται για πρόσωπα της διοίκησης του εκδότη ή / και γενικά πρόσωπα που έχουν άμεσο συμφέρον από την εισαγωγή προς διαπραγμάτευση ή την δημόσια προσφορά των κινητών αξιών. Προσδιορίζοντας όμως τον ελάχιστο αριθμό υπευθύνων προσώπων (με την χρήση της φράσης «την ευθύνη …………..φέρει τουλάχιστον»), η Οδηγία παρέχει εμμέσως αλλά σαφώς την ευχέρεια στα Κράτη-Μέλη να διευρύνουν τον κύκλο των υπεύθυνων προσώπων.
Η οδηγία αυτή ενσωματώθηκε στην ελληνική νομοθεσία με τον Ν. 3401/2005. Το άρθρο 6 του νόμου αυτού με τίτλο «Πρόσωπα υπεύθυνα για το ενημερωτικό δελτίο» καθορίζει τα πρόσωπα που είναι υπεύθυνα για το ενημερωτικό δελτίο ως εξής:
« 1. Την ευθύνη για τις πληροφορίες που περιέχονται στο ενημερωτικό δελτίο φέρουν: (α) ο εκδότης, ο προσφέρων ή το πρόσωπο που ζητεί την εισαγωγή των κινητών αξιών για διαπραγμάτευση ανάλογα με την περίπτωση,(β) τα μέλη των διοικητικών συμβουλίων των παραπάνω προσώπων, καθώς και (γ) το πιστωτικό ίδρυμα ή ΕΠΕΥ που αναφέρεται στο ενημερωτικό δελτίο ότι παρέχει την επενδυτική υπηρεσία της αναδοχής χρηματοπιστωτικών μέσων ή της τοποθέτησης χρηματοπιστωτικών μέσων με δέσμευση ανάληψης ή της τοποθέτησης χρηματοπιστωτικών μέσων χωρίς δέσμευση ανάληψης ………………, καθώς και το πρόσωπο που αναφέρεται στο ενημερωτικό δελτίο με την ιδιότητα του "συμβούλου", "συμβούλου έκδοσης", "συντονιστή έκδοσης" ή άλλη παρεμφερή ιδιότητα.»

Κατ’ ουσία, παρά τις φραστικές διαφοροποιήσεις η διάταξη αυτή καθορίζει τον ίδιο κύκλο υπεύθυνων προσώπων όπως και η Οδηγία. Όμως στην συνέχεια , στην παράγραφο 2 του ιδίου άρθρου παρέχεται η ευχέρεια να ορισθούν και άλλα πρόσωπα ως υπεύθυνα πρόσωπα για επί μέρους τμήματα του ενημερωτικού δελτίου. 

Ειδικότερα, η παράγραφος 2 ορίζει τα εξής: «2. Άλλα πρόσωπα, πλην αυτών της παραγράφου 1, φέρουν ευθύνη για τις πληροφορίες που περιέχονται σε επί μέρους διακριτά τμήματα του ενημερωτικού δελτίου, εφόσον προσδιορίζεται ρητά σε αυτό για ποια επί μέρους τμήματά του ευθύνονται αυτά τα πρόσωπα.» 

Στη  συνέχεια στην παράγραφο 3, η οποία αναριθμήθηκε σε παράγραφο 4 με την παρ.4 άρθρου 9 του Ν.3756/2009, ορίζεται ότι « 3. Τα πρόσωπα που φέρουν την ευθύνη για το ενημερωτικό δελτίο ή για επί μέρους τμήματά του προσδιορίζονται σαφώς σε αυτό με το όνομα και την ιδιότητά τους ή, στην περίπτωση των νομικών προσώπων, με την επωνυμία και την καταστατική τους έδρα. Στο ενημερωτικό δελτίο περιλαμβάνονται δηλώσεις των εν λόγω προσώπων με τις οποίες βεβαιώνεται ότι, καθόσον γνωρίζουν, οι πληροφορίες που περιέχονται στο ενημερωτικό δελτίο είναι αληθείς και δεν υπάρχουν παραλείψεις που να αλλοιώνουν το περιεχόμενό του.»

Από τις διατάξεις αυτές συνάγεται ότι η ελληνική νομοθεσία παρέχει την ευχέρεια να ορισθούν υπεύθυνα πρόσωπα για ορισμένα τμήματα του ενημερωτικού δελτίου. Η δυνατότητα αυτή και η διατύπωσή της στις πιο πάνω παραγράφους ακολουθεί το κείμενο του Παραρτήματος του Κανονισμού 809/2004/ΕΚ.

Το Άρθρο 25 του Ν. 3401/2005 «Αστική ευθύνη από το ενημερωτικό δελτίο» ορίζει ότι «1. Τα πρόσωπα που είναι υπεύθυνα για το ενημερωτικό δελτίο σύμφωνα με το άρθρο 6 ευθύνονται έναντι αυτών που απέκτησαν κινητές αξίες μέσα στους πρώτους δώδεκα (12) μήνες από τη δημοσίευση του ενημερωτικού δελτίου για κάθε θετική ζημία που υπέστησαν από υπαιτιότητα των υπευθύνων προσώπων του άρθρου 6 ως προς την ακρίβεια και την πληρότητα του ενημερωτικού δελτίου. 2. ……………………. 3. ……………………. 4. ……………………………... 5. Οι διατάξεις του άρθρου αυτού δεν περιορίζουν ούτε επηρεάζουν την ευθύνη των προσώπων του άρθρου 6 έναντι των επενδυτών για κάθε πταίσμα ως προς την ακρίβεια και πληρότητα του ενημερωτικού δελτίου με βάση τις γενικές διατάξεις. 6. Κάθε ρήτρα ή συμφωνία για τον περιορισμό της ευθύνης ή την απαλλαγή των προσώπων του άρθρου 6 είναι άκυρη έναντι των επενδυτών. 7. Αστική ευθύνη δεν μπορεί να αποδοθεί σε οποιοδήποτε πρόσωπο αποκλειστικά και μόνο βάσει του περιληπτικού σημειώματος, συμπεριλαμβανομένης και της μετάφρασής του, εκτός εάν το εν λόγω σημείωμα είναι παραπλανητικό, ανακριβές ή δεν παρουσιάζει συνάφεια με τα λοιπά μέρη του ενημερωτικού δελτίου.»

Από τις διατάξεις αυτές συνάγεται ότι τα υπεύθυνα πρόσωπα ευθύνονται έναντι των επενδυτών για το περιεχόμενο του ενημερωτικού δελτίου. Τα πρόσωπα της παραγράφου 1 του άρθρου 6 ευθύνονται για το σύνολο του ενημερωτικού δελτίου, ενώ τα πρόσωπα της παραγράφου 2 είναι υπεύθυνα μόνον για το συγκεκριμένο τμήμα του ενημερωτικού δελτίου για το οποίο έχουν ορισθεί. Με δεδομένο τον σκοπό του ενημερωτικού δελτίου τόσο τα πρόσωπα της παραγράφου 1 όσο και τα πρόσωπα της παραγράφου 2 ασκούν διοικητικές αρμοδιότητες . Παρόλο που ο νόμος δεν το ορίζει ρητά θα πρέπει να θεωρείται αναμφισβήτητο ότι μεταξύ των υπευθύνων προσώπων του άρθρου 6 του Ν. 3401/2005 υπάρχει εις ολόκληρον ευθύνη.
Το άρθρο 15 του Π.Δ. 226/1992 ορίζει ότι  «  1. Το επάγγελμα του Ορκωτού Ελεγκτή είναι ασυμβίβαστο προς:  α)…………… β)…………γ) ………….. ή την ιδιότητα του  διοικητικού συμβούλου ανωνύμων εταιρειών, πλην των συνιστώμενων κατά το άρθρο 17 του παρόντος ……….δ) ……….ε)  κάθε  άλλη περίπτωση όπου υφίσταται ασυμβίβαστο από την κείμενη νομοθεσία. Τα ασυμβίβαστα των εδαφίων (γ), (δ) και  (ε)  συντρέχουν  και  στις  εταιρείες του άρθρου 17 του παρόντος.» 

Κατά την έννοια της διατάξεως αυτής δεν αποκλείεται μόνον η με στενή έννοια συμμετοχή στο διοικητικό συμβούλιο αλλά γενικά η άσκηση διοικητικών αρμοδιοτήτων σε άλλη εταιρεία πλην ελεγκτικής, ανεξάρτητα από το αν είναι πελάτης στον οποίο ο ελεγκτής διενεργεί έλεγχο ή όχι. 

Το άρθρο 20 του Ν. 3693/2008 που αναφέρεται στην ανεξαρτησία των ελεγκτών θέτει, στην παράγραφο 3 , ως κριτήριο της ανεξαρτησίας την ύπαρξη ή μη μεταξύ του νόμιμου ελεγκτή ή του ελεγκτικού γραφείου ή του δικτύου στο οποίο ανήκει και της ελεγχόμενης οντότητας οποιασδήποτε οικονομικής, επαγγελματικής ή άλλης σχέσης, η οποία θα οδηγούσε έναν ενημερωμένο, αντικειμενικό και συνετό τρίτο να οδηγηθεί στο συμπέρασμα ότι διακυβεύεται η ανεξαρτησία του ελεγκτή ή του ελεγκτικού γραφείου. Επίσης στην παράγραφο  4 του ιδίου άρθρου ορίζεται ότι « Στις περιπτώσεις υποχρεωτικού ελέγχου σε οντότητες δημοσίου ενδιαφέροντος, ο νόμιμος ελεγκτής ή το ελεγκτικό γραφείο έχει υποχρέωση να αρνηθεί την παροχή των υπηρεσιών του, εάν υφίστανται συνθήκες αυτοελέγχου ή ιδίου συμφέροντος.»

Στην περίπτωση του υπεύθυνου προσώπου κατά το άρθρο 6 του Ν. 3401/2005 είναι δυνατόν να θεωρηθεί ότι υπάρχει κατά την παράγραφο 3 του άρθρου 20 του Ν. 3693/2008 οικονομική , επαγγελματική ή άλλη σχέση, η οποία επηρεάζει την ανεξαρτησία του ελεγκτή κατά το ότι ο ελεγκτής καθίσταται συνυπεύθυνος με την ελεγχόμενη εταιρεία και την διοίκησή της καθώς και τον ανάδοχο. Επίσης η ανάληψη της ιδιότητας του υπευθύνου προσώπου από τον ελεγκτή και η συνακόλουθη ευθύνη από κοινού με την διοίκηση της εταιρείας για το περιεχόμενο του ενημερωτικού δελτίου δημιουργούν συνθήκες ιδίου συμφέροντος κατά την παράγραφο 4 του άρθρου 20 του Ν. 3401/2005. 

Εξ άλλου, το άρθρο 19 του Ν. 3693/2008 ορίζει ότι «οι νόμιμοι ελεγκτές και τα ελεγκτικά γραφεία οφείλουν να συμμορφώνονται με τον ισχύοντα Κώδικα Επαγγελματικής Δεοντολογίας της Διεθνούς Ομοσπονδίας Λογιστών (International Federation of Accountants)», ο οποίος προβλέπει αντίστοιχες προς το άρθρο 20 του Ν.3693 / 2008 ρυθμίσεις στα σημεία/παραγράφους 100.12 (α) και (c), 120.1 , 120.2,200. 4 και  200.6. 

Εξ άλλου στο παράρτημα Ι σημεία 2.1 , 2.2, 20.1, 20.2 , 20.3 και 20.6 καθώς και το παράρτημα ΙΙ του Κανονισμού 809/2004 καθορίζουν τα στοιχεία που αφορούν τους ελεγκτές και τα οποία πρέπει να περιλαμβάνονται στο ενημερωτικό δελτίο. Αντίστοιχες ρυθμίσεις περιλαμβάνονται και στα λοιπά παραρτήματα του Κανονισμού. Από την διατύπωση των σημείων αυτών του Κανονισμού προκύπτει ότι τα στοιχεία αυτά που αφορούν τους ελεγκτές είναι είτε πληροφοριακά (2.1 και 2.2) είτε ιστορικά (20.1. τελευταία παράγραφος, 20.6.1), είτε τέλος το αποτέλεσμα της εργασίας που έχει διενεργηθεί για να συμπεριληφθεί στο ενημερωτικό δελτίο (20.2 τελευταία παράγραφος και παράρτημα ΙΙ αριθ.7). Από την αντίστοιχη διατύπωση των πιο πάνω διατάξεων συνάγεται ότι τα καθήκοντα των ελεγκτών προσδιορίζονται από τον κανονισμό. Τούτο είναι προφανές κυρίως από το σημείο 20.2 του Παραρτήματος Ι και το σημείο 7 του Παραρτήματος ΙΙ, που προσδιορίζουν το περιεχόμενο της έκθεσης . Από τις διατάξεις αυτές προκύπτει ότι τα καθήκοντα του ελεγκτή για τους σκοπούς του ενημερωτικού δελτίου είναι κατά κυριολεξία έργο ελεγκτή και κατά συνέπεια ισχύουν οι πιο πάνω περιορισμοί ως προς την ανεξαρτησία των ελεγκτών. 

Πολύ δε περισσότερο ισχύουν οι ρυθμίσεις περί ανεξαρτησίας κατά το τις ανωτέρω διατάξεις που αναφέρονται σε έκθεση ανεξάρτητου ελεγκτή.

Επομένως εάν ο ελεγκτής ορισθεί υπεύθυνο πρόσωπο κατά το άρθρο 6 του Ν. 3401/2004 στο ενημερωτικό δελτίο επηρεάζεται η ανεξαρτησία του ελεγκτή κατά το ότι ο ελεγκτής καθίσταται συνυπεύθυνος με την ελεγχόμενη εταιρεία και την διοίκησή της καθώς και τον ανάδοχο. 

Όπως ήδη αναφέρεται η ευθύνη των υπευθύνων πρόσωπων καθορίζεται στο άρθρο 25 του Ν. 3401/2005. Σύμφωνα με την διάταξη αυτή η ευθύνη των υπευθύνων προσώπων είναι απεριόριστη, αφού η παράγραφος 6 του άρθρου αυτού ορίζει ότι «6. Κάθε ρήτρα ή συμφωνία για τον περιορισμό της ευθύνης ή την απαλλαγή των προσώπων του άρθρου 6 είναι άκυρη έναντι των επενδυτών.». Όπως αναφέρεται και πιο πάνω, η ευθύνη περισσοτέρων υπευθύνων προσώπων είναι εις ολόκληρον. Αντίθετα σύμφωνα με το άρθρο 29 του Ν. 3693/2008 η ευθύνη των ορκωτών ελεγκτών - λογιστών και της ελεγκτικής εταιρείας / ελεγκτικού γραφείου ορίζεται στο δεκαπλάσιο των αμοιβών του ευθυνόμενου νόμιμου ελεγκτή ορκωτού ελεγκτή - λογιστή για το συγκεκριμένο ελεγκτικό έργο και στην περίπτωση που οι έλεγχοι διενεργούνται στο όνομα και για λογαριασμό ελεγκτικής εταιρείας / ελεγκτικού γραφείου το δεκαπλάσιο των αμοιβών της ελεγκτικής εταιρείας /  ελεγκτικού γραφείου για το συγκεκριμένο ελεγκτικό έργο. Η διάταξη αυτή αναφέρεται σε ευθύνη από την διενέργεια υποχρεωτικών ελέγχων. Το πιστοποιητικό/έκθεση ελέγχου των οικονομικών καταστάσεων είναι αποτέλεσμα υποχρεωτικού ελέγχου, όπως αυτός ορίζεται στο πρώτο εδάφιο-πρόταση του ορισμού 1 του άρθρου 2 του Ν. 3693/2008, εφόσον αφορά τον τακτικό έλεγχο των ετησίων οικονομικών καταστάσεων. Ο έλεγχος των pro-forma οικονομικών καταστάσεων που περιλαμβάνονται στο ενημερωτικό δελτίο αποτελεί επίσης υποχρεωτικό έλεγχο, όμως κατά το δεύτερο εδάφιο – πρόταση του ιδίου ορισμού 1 του άρθρου 2 του Ν. 3693/2008 που ορίζει ότι «ως "υποχρεωτικός έλεγχος" ορίζεται και οποιασδήποτε φύσης και έκτασης ελεγκτική εργασία προβλέπεται από την υφιστάμενη νομοθεσία, κατά την έναρξη ισχύος του παρόντος νόμου, ότι διενεργείται από νόμιμο ελεγκτή ή ελεγκτικό γραφείο» , δεδομένου ότι προβλέπεται από τον Ν. 3401/2005 και τον Κανονισμό 809/2004.


Αυτό πρακτικά σημαίνει ότι ενώ η ευθύνη των ορκωτών ελεγκτών - λογιστών και της ελεγκτικής εταιρείας / ελεγκτικού γραφείου προσδιορίζεται κατά το άρθρο 29 του Ν. 3693/2008 για την διενέργεια του ελέγχου και την έκδοση της έκθεσης / πιστοποιητικού , αυτή καθίσταται απεριόριστη από την στιγμή που ο ορκωτός ελεγκτής - λογιστής και η ελεγκτική εταιρεία / ελεγκτικό γραφείο αναφέρεται ως υπεύθυνο πρόσωπο στο ενημερωτικό δελτίο και μάλιστα αναδρομικά για πιστοποιητικό / έκθεση που έχει δοθεί στο παρελθόν και απλώς αναπαράγεται στο ενημερωτικό δελτίο. Όσον αφορά το πιστοποιητικό / έκθεση για τις pro-forma  οικονομικές καταστάσεις δημιουργείται απεριόριστη ευθύνη ενώ κατά το άρθρο 29 του Ν. 3693/2008 το όριο της ευθύνης είναι διαφορετικό>>
Σχετικά με το ανωτέρω θέμα, το Επιστημονικό Συμβούλιο έχει την εξής θέση:

Α. Βάση για συμπεράσματα

1. Από όσα αναφέρονται στο έγγραφο σχετικά με «τα υπεύθυνα πρόσωπα» κατά το άρθρο 6 του Ν. 3401/2005», συνάγονται εμμέσως τέσσερα βασικά ερωτήματα.

Ερώτημα 1:
Ορκωτός Ελεγκτής Λογιστής που δεν έχει προσφέρει υπηρεσίες διασφάλισης σε σχέση με πληροφορίες που περιλαμβάνονται σε ενημερωτικό δελτίο, επιτρέπεται να οριστεί ως «υπεύθυνο μέρος» κατά το άρθρο 6 του Ν. 3401/2005;

Ερώτημα 2:
Ορκωτός Ελεγκτής Λογιστής που έχει προσφέρει υπηρεσίες διασφάλισης σε σχέση με πληροφορίες που περιλαμβάνονται σε ενημερωτικό δελτίο, επιτρέπεται να διοριστεί ως «υπεύθυνο μέρος» κατά το άρθρο 6 του Ν. 3401/2005;

Ερώτημα 3:
Ορκωτός Ελεγκτής Λογιστής που έχει προσφέρει υπηρεσίες διασφάλισης σε σχέση με πληροφορίες που περιλαμβάνονται σε ενημερωτικό δελτίο, είναι υποχρεωμένος να δεχθεί διορισμό ως «υπεύθυνο μέρος» για τις πληροφορίες αυτές, κατά το άρθρο 6 του Ν. 3401/2005;

Ερώτημα 4:
Εντάσσονται (εφόσον επιτρέπεται η παροχή τους) οι υπηρεσίες που προσφέρει ο Ορκωτός Ελεγκτής Λογιστής ως υπεύθυνο μέρος για πληροφορίες που περιλαμβάνονται σε ενημερωτικό δελτίο, στο πλαίσιο των επαγγελματικών προτύπων;

2. Με βάση το άρθρο 19 του Ν. 3693/2008, οι νόμιμοι ελεγκτές και τα ελεγκτικά γραφεία οφείλουν να συμμορφώνονται με τον ισχύοντα Κώδικα Επαγγελματικής Δεοντολογίας της Διεθνούς Ομοσπονδίας Λογιστών (International Federation of Accountants), εκτός εάν η Επιτροπή της Ε.Ε., σύμφωνα με την κανονιστική διαδικασία στην οποία παραπέμπει το άρθρο 48 παράγραφος 2 της Οδηγίας 2006/43/ΕΚ, θεσπίσει μέτρα εφαρμογής βασιζόμενα επί των αρχών της επαγγελματικής δεοντολογίας.
3. Με βάση τον Κώδικα Επαγγελματικής Δεοντολογίας, ο επαγγελματίας λογιστής σε δημόσια άσκηση του επαγγέλματος (Ορκωτός ή Νόμιμος Ελεγκτής) που έχει αναλάβει και εκτελεί ανάθεση διασφάλισης, ως γενική αρχή, δεν μπορεί να αναλαμβάνει εργασίες που μειώνουν την ανεξαρτησία του, σε σχέση με την εν λόγω ανάθεση διασφάλισης, ή μπορεί να αναλαμβάνει κάποιες εργασίες υπό συγκεκριμένες προϋποθέσεις που ορίζονται στον Κώδικα και εφόσον ταυτόχρονα προβαίνει στις ενέργειες εκείνες που μειώνουν τις απειλές κατά τις ανεξαρτησίας και οι οποίες (ενέργειες) αναφέρονται στον Κώδικα. Τέλος, να σημειωθεί ότι, με βάση τον Κώδικα οι απαιτήσεις ανεξαρτησίας είναι περισσότερο αυστηρές, αν η οντότητα για την/στην οποία, παρέχεται η διασφάλιση και οι λοιπές υπηρεσίες, είναι εισηγμένη οντότητα.

4. Επίσης, με βάση τον Κώδικα Επαγγελματικής Δεοντολογίας, ο επαγγελματίας λογιστής σε δημόσια άσκηση του επαγγέλματος μπορεί να αναλαμβάνει οποιαδήποτε εργασία εκτός εκείνων που μειώνουν ή ενδέχεται να μειώνουν την ακεραιότητα, την αντικειμενικότητα ή την καλή φήμη του επαγγέλματος. 

Β. Συμπέρασμα

Κατά τη γνώμη του Επιστημονικού Συμβουλίου η απάντηση στα ερωτήματα 1 και 2, έχει ως εξής.

Ερώτημα 1:
Ο Ορκωτός Ελεγκτής Λογιστής που δεν έχει προσφέρει υπηρεσίες διασφάλισης σε σχέση με πληροφορίες που περιλαμβάνονται σε ενημερωτικό δελτίο, επιτρέπεται να οριστεί ως «υπεύθυνο μέρος» κατά το άρθρο 6 του Ν. 3401/2005.

Ερώτημα 2:
Ορκωτός Ελεγκτής Λογιστής που έχει προσφέρει υπηρεσίες διασφάλισης σε σχέση με πληροφορίες που περιλαμβάνονται σε ενημερωτικό δελτίο, δεν επιτρέπεται να διοριστεί ως «υπεύθυνο μέρος» κατά το άρθρο 6 του Ν. 3401/2005.

Σε ότι αφορά το ερώτημα 3, κατά τη γνώμη του Επιστημονικού Συμβουλίου ο ελεγκτής που έχει προσφέρει υπηρεσίες διασφάλισης σε σχέση με πληροφορίες που περιλαμβάνονται σε ενημερωτικό δελτίο δεν επιτρέπεται να δεχθεί διορισμό ως «υπεύθυνο μέρος» για τις πληροφορίες αυτές κατά το άρθρο 6 του Ν. 3401/2005.

Τέλος, κατά τη γνώμη του Επιστημονικού Συμβουλίου οι υπηρεσίες που μπορεί να προσφέρει ο Ορκωτός Ελεγκτής Λογιστής ως «υπεύθυνο μέρος» για πληροφορίες που περιλαμβάνονται σε ενημερωτικό δελτίο (περίπτωση ερωτήματος 1) δεν εντάσσονται στο πλαίσιο των επαγγελματικών προτύπων για παρεχόμενες από τον Ορκωτό  Ελεγκτή Λογιστή υπηρεσίες. Τούτο συνάγεται από το γεγονός ότι  ο Ν. 3401/2005 δεν απαιτεί το διορισμό Ορκωτού Λογιστή Ελεγκτή ως «υπεύθυνου μέρους». Εξυπακούεται, ότι ο διορισμός Ορκωτού Ελεγκτή Λογιστή ως υπεύθυνου μέρους, δεν έρχεται σε σύγκρουση με  τις γενικές προβλέψεις του Κώδικα Δεοντολογίας. 
Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής

Εσωτερική διανομή: 

· Επιστημονικό Συμβούλιο Σ.Ο.Ε.Λ. 

· Υπηρεσία Μητρώου του Σ.Ο.Ε.Λ. 

